Bendt Bendtsen (KF), 1999-04-16:
Milosevic har udløst en katastrofe af utrolige dimensioner.
I Det Konservative Folkeparti bakker vi helt og holdent op bag NATO-aktionen i Kosovo, hvor Milosevic og hans håndlangere er i gang med både folkedrab og etnisk udrensning.
Vi har sagt ja til dansk militær deltagelse, og vi har sagt ja til at vedstå os vores humanitære ansvar i denne sag.
Derfor er vi positive over for lovforslaget, som er til behandling her i salen i dag.
Første prioritet i konservativ flygtningepolitik er hjælp i nærområdet.
Det vil jeg gerne slå fuldstændig fast her fra talerstolen i dag.
Vi skal yde maksimal hjælp i nærområdet, og fremtiden for flygtningene må og skal være, at de skal tilbage til eget land.
Vi støtter ikke en etnisk udrensning.
Hvorfor så vedtage denne lov?
Vi har sagt det tidligere, og vi vil gerne gentage det i dag: Vi mener, det er korrekt at få juraen på plads, hvis UNHCR beder Danmark og de vestlige lande om midlertidigt at tage nogle flygtninge ud fra nærområdet.
Det ved vi ikke i disse timer, men situationen ændrer sig uafbrudt i Kosovo time for time.
Der kan blive brug for at tage toppen af problemerne i nærområderne for de syge, for de svageste og deres familier, som fylder meget i flygtningelejrene.
Og for nogle syge kan forholdene i en flygtningelejr på trods af en ekstraordinær indsats i lejrene være direkte livstruende.
Det er denne målgruppe og deres nære familie, vi prioriterer højest i Det Konservative Folkeparti, såfremt UNHCR ønsker hjælp uden for nærområdet.
Som nævnt ved vi ikke endnu, om det bliver nødvendigt, men i Det Konservative Folkeparti er vi klar til at støtte en sådan hjælpeaktion, og det ændrer ikke ved vore hovedlinjer om primært at hjælpe i nærområdet. Vi ønsker også at tilkendegive, at vi ikke ønsker at gøre flygtninge til indvandrere.
Der må efter det foreliggende være tale om et midlertidigt ophold i Danmark.
De skal ikke sidde og kigge ind i en dør i en flygtningelejr.
Den dag, situationen tillader det, og flygtningene skal vende tilbage til deres land, vil han eller hun være en langt større positiv ressource for sit hjemland, når vedkommende har uddannet sig og har lært noget, mens han eller hun har ventet. Modsætningen er jo passiv forsørgelse; det skal vi væk fra.
Vi mener egentlig, at en del af det, der ligger i lovforslaget om den bredde, der ligger i nogle af formuleringerne omkring undervisning, omkring praktik, giver muligheden for at finde de individuelt bedst mulige løsninger for den enkelte.
Så står der i lovens bemærkninger, at den første kvote omhandler 1500 personer inklusive familiesammenføringer.
Vi ved ikke, om der overhovedet bliver behov for at tage nogle flygtninge endnu fra nærområderne, og vi ved ikke, om der bliver behov for at tage flere.
Fru Birthe Rønn Hornbech talte om at have snor i ministeren.
Vi vil da gerne fra konservativ side tilkendegive, at såfremt man kommer ud over kvoten, forventer vi, at ministeren går i forhandling med de partier, som ender med at stemme for denne lov.
Det vil jeg gerne have ministerens kommentar til.
Vi står også med det problem, at hvis det er sådan, at spontane asylansøgere via menneskesmuglere kommer til Danmark, så bruger de af kvoten.
Det er et problem, vi gerne vil fokusere noget på under behandlingen i udvalget. Vi står så med det problem, at det ikke er de syge og de svageste samt deres familier, der forbruger kvoten, men derimod de stærke og mest velbeslåede.
Det har vi det ikke godt med.
Vi vil godt høre, hvad ministeren vil gøre for at imødegå dette problem.
Vi har allerede fra konservativ side indleveret en række spørgsmål om loven, og vi ser frem til at få dem besvaret.
Afslutningsvis kan jeg sige, at vi går positivt ind i arbejdet med denne lov under hensyntagen til de mennesker, som i disse timer drives fra hus og hjem.
Det Konservative Folkeparti er også klar til at tage ansvar på dette område.